google/wiki40b huggingface dataset:
Melfikonstitusjonene

Melfikonstitusjonene (lat.: Constitutiones Regni Siciliae, også: Liber Augustalis) er en lovsamling gitt av Fredrik II i 1231 for Kongedømmet Sicilia. Melfi er en by i Basilicata i Sør-Italia, som utgjorde en del av kongedømmet Sicilia.
Konstitusjonene oppfylte flere hensikter. For det første fastholdt den på ordnet vis den så langt ikke så nøyaktig eller omfattende kodifiserte sicilianske rett av normannisk type. Men keiser Fredrik, som lå i konflikt med paven, utnyttet lovarbeidet som et kampmiddel i denne kampen. Som lovgiver stilte keiseren dermed i samme tradisjon som den store keiserlige lovgiver Justinian og legitimerte derved sine maktambisjoner.
Utløsende for arbeidet med Melfikonstitusjonene var ryktene om at den katalanske dominikanerpater og jurist Raimund Peñafort hadde fått i oppdrag fra paven om å utarbeide en lignende lovsamling. Det gjaldt for Fredrik II å komme ham i forkjøpet, for derved å befeste lovmessig sitt overhøyhet over kongedømmet Sicilia og for å profilere seg selv som lovgiver. Arbeidet skjedde under stort tidspress, slik at det måtte gjøres viktige korrekturer i 1232 og 1233. Det antas at Peter av Vinea var viktig i den sammenheng.
De forskjellige lovreguleringer har som rettskilder elementer fra romerrett, kanonisk rett (kirkerett), normannisk, bysantintinsk og langobardisk rett. De kirkerettslige elementer tilkom særlig ved hjelp av erkebiskop Giacomo Amalfitano av Capua, som samarbeidet med Fredrik II, i alle fall til pave Gregor XI tok ham i skole for å ha vært behjelpelig med å formulere reguleringer i konstitusjonene som ikke passet kirkens interesser.
Gjennomgående motiv for lovverket var å orientere almenrett og forvaltningsrett ut fra kongemakten, og å sikre de kongelige inntektskilder. Der hvor de ikke kolliderte med kongens interesser ble dessuten adelens makt styrket. Rettsprosessene ble revidert slik at de skulle kunne foregå raskere.
Blant de viktigste enkeltreguleringer var forbudet mot selvtekt ved makt, og innskrenkelsen av stendenes egne domsinstitusjoner. Lovverket foreskrev at bare den kongelige justis hadde rett til å foreta straffeforfølgelser, også på områder som grenset til det kirkerettslige (som for eksempel ekteskapsbrudd, blasfemi eller lykkespill).
I Salernoediktet, som fant sin vei inn i lovsamlingen på ukjent tidspunkt innen 1243, ble det foretatt nøyaktige reguleringer av apotekvesenet: Det ble gjort et klart skille mellom legestand og apotekervesen. Dette skille skulle danne skole i hele Europa og består fremdeles.
Grønn fluesopp

Generelt om fluesopper (Amanita)

Det vokser minst 25 forskjellige arter av fluesopper i Norge, men ikke alle er giftige. De desidert farligste er grønn fluesopp og hvit fluesopp.
HKB 63./977 Nordheim

HKB 63-977 Nordheim er et ex-tysk hærkystfort bygget under andre verdenskrig. Fortet ligger ved kysten i Hordaland, sør for Buavåg i Sveio kommune, og ble operativt i mai 1941, da med fire kanoner. Fremdeles finnes det rester etter overvåkningspostene og bunkerne samt rester av kanoner finnes i stillingene.
Fortets hovedskyts var 4 stk. 15,5 cm K416 kanner med en rekkevidde på 14000 meter. I tillegg var fortet utstyrt med nær- og luftforsvarsskyts, bla 2 x 5 cm KwK (KampfwagenKanone), 1 x 2,5 cm Panzerabwehrkanone (panservernkanon), 2 x 2 cm Flak (luftvernkanon) samt 1 x 8,2 cm og 1 x 5 cm Granatwerfer (granatkaster).
Mandarindompap

Beskrivelse

Mandarindompap blir cirka 15–17 cm lang og veier omkring 18–21 g. Arten mangler den ellers så karakteristiske blåsorte hetta som dompapen har, men er i stedet stålgrå i hodet, med innslag (maske) av sort rundt nebb og øyne. Hos nominatformen har hannen oransje brystkasse og er lysere grå bakover til hvit gumpen, men ligner ellers på dompap i tegningene. Hunnen er for det meste stålgrå og gråbrun, men ellers lik hannen. Hos underarten taiwandompap (P. e. owstoni) er hannen gråere enn hunnen, som ligner nominathunnen.
Arten trives i boreal barskog og temperert blandingsskog, i høyder på 2 000–3 800 moh. På Taiwan unntaksvis ned mot 1 700 moh. Arten eter et bredt utvalg av frø, skudd og knopper, men også noe bær og små virvelløse dyr.
Arten regnes som standfugl, men den migrerer ned fra høyden når tilgangen på mat krever det. Fugler som lever i Nepal gjør korte trekk.
Bossmo & Ytteren Idrettslag

Historikk

Selv om det skal ha vært arrangert langrenn og hopprenn i regi av Baasmo Skiklub allerede i 1899, ble klubben først offisielt stiftet 9. februar 1908 som Aannerlaget Fram. Da det 22. januar 1916 ble vedtatt å legge ned skiklubben, byttet det i stedet navn til Bossmo Idrætslag, og ble gjort om til et fleridrettslag. Her ble skiklubben forent med Bossmo Fotboldklub (stiftet 8. mai 1912) og Bossmo Turnforening (stiftet i 1907), samt en ny friidrettsavdeling.
14. desember 1924, ble Skilaget FRAM stiftet, mens Bossmo & Ytteren Allianseidrettslag (B&Y AIL) ble stiftet 14. april 1935. I et par år hadde man også tre forskjellige idrettslag, før B&Y AIL slo seg sammen med Sportsklubben FRAM i oktober 1937. Etter den andre verdenskrig i 1945 ble alle idrettslagene i området slått sammen og dannet Bossmo & Ytteren Idrettslag.

Anlegg

Hoppbakkene "Temmerhågen" på Ytteren og "Finnkollen" på Båsmoen sto ferdig i henholdsvis 1911 og 1914.
Richard Fraser

Richard Fraser er en canadisk rullestolcurlingspiller.
I 2002 var han med på det canadiske landslaget som fikk sølv i det første VM i rullestolcurling som ble arrangert.
I 2004 fikk han tildelt Ottawas borgerpris Civic Appreciation Awards for sitt arbeide og frivillige innsats for jordbruket og jordbrukets interesser i Ottawa. Han er medlem av en rekke foreninger og organisasjoner innen jordbruksnæringen.
Skyting under Asialekene 1966

Skyting under Asialekene 1966. Skyting var en av flere sporter under de femte Asialekene som ble arrangert i Bangkok i Thailand. Det var fjerde gangen som skyting var med på programmet i Asialekene. Det ble konkurrert i sju individuelle skyteøvelser og sju lagkonkurranser, alle åpne klasser for både kvinner og menn. Skytekonkurransene ble avviklet i perioden 11. til 17. desember 1966. Japan ble beste nasjon med sju gullmedaljer foran Sør-Korea og Republikken Kina med tre hver.
Hennigmatidae

Utseende

Middelsstore (vingelengde ca. 8 millimeter), noe bredvingede mygg. Vingene har mange lengdeårer og forholdsvis mange korte tverr-årer mellom dem. Bortsett fra Daohennigma panops er artene beskrevet ut fra løsrevne vinger. Denne hadde et stort hode med fasettøynene dekket mesteparten (holoptisk), forholdsvis lange bein og kort bakkropp. Kuperwoodia benefica hadde en meget bred vinge med tydelig, mørkt vingemerke (pterostigma).

Fossiler

Denne gruppen er kjent spredt over en lang periode, fra midtre-øvre Trias til nedre Kritt. Den er funnet på lokaliteter i Chile, Tyskland, Kirgisistan, Kina og Mongolia.
Holmsve

Holmsve er et norsk danseband som ble etablert i 1997. Bandet spiller hovedsakelig egne låter med tekster på trøndersk dialekt. Debutalbumet Det e lov å ha drømma ble utgitt i september 1998 på bandets eget produksjonsselskap, Holmsve Production. Tittellåten «Det e lov å ha drømma» tilbrakte totalt 46 uker på listen til radioprogrammet Dansebandtoppen, og sangen kom også inn på dansebandlister utenlands. I april 2004 vant Holmsve Årets Dansebandmelodi 2004 i Storstuggu på Røros. Finalen ble sendt på NRK 1, og bandet vant med sangen «Linedancebølgen går». Sangen var inne på Norsktoppen i 13 uker, hvorav seks uker på førsteplass. Holmsve spilte også da NRKs radioprogram På dansefot feiret sitt 10-årsjubileum høsten 2004.

DVD-utgivelser

Holmsve deltar med sanger på tre av utgivelsene i DVD-serien Danseband Jukebox.
45 R.P.M. Club

45 R.P.M. Club er en japansk musikk-EP med den norske popgruppen a-ha. Albumet ble utgitt i 1985 og produsert av Alan Tarney og bandet.
Fjellmetallfly

Utseende

Et middelsstort (vingespenn 32–38 mm), grålig nattfly. Kroppen er grå. Forvingen er lyst grå, de nederste 2/3 av vingens midtfelt svartbrune. Dette mørke feltet er avgrenset av lyse mellomlinjer på begge sider. I forkant er den en hvit, u- eller v-formet flekk, noen gonger også en mindre hvit flekk. Ringmerket er lite og hvitkantet, svart øverst. Nyremerket er delvis svartkantet. Den ytterste delen av vingen er ganske lys og bølgelinjen neppe synlig. Bakvingen er blekgul, bredt gråsvart langs ytterkanten men ikke langs innerkanten. Det finnes flere, noe lignende arter, men fjellmetallflyet er markert større enn disse.

Levevis

Den lever på blomsterrike, åpne områder i den øvre delen av barskogssonen og bjørkebeltet. Larvene utvikler seg på dvergbjørk (Betula nana). De voksne sommerfuglene flyr i juli – august, mest om natten da de kommer til lys. De kan vandre langt og av og til dukke opp langt fra det naturlige utbredelsesområdet.

Utbredelse

Den er utbredt i Nord-Europa og videre østover til Kamtsjatka og Amur-området. I Norge finnes den i fjellet fra indre Agder til Dovrefjell, dessuten er det funn fra Lierne i Nord-Trøndelag og fra Finnmark. Den er jevntover sjelden men kan være tallrik lokalt.
Fiskeribladet (1946–2008)

Fiskeribladet var en avis som ble utgitt i Norge med fokus på fiskeri- og havbruksnæringen, og den dekket primært områdene nord for Møre. Hovedkontoret lå i Harstad.
2. mai 2008 kom den nye avisa Fiskeribladet Fiskaren ut etter en fusjon mellom Fiskeribladet og Fiskaren. Denne avisa skiftet i 2017 navn til Fiskeribladet.
Lucius Junius Moderatus Columella

Antikkens litteratur om jordbruk

Andre romerske forfattere som skrev om jordbruk var blant annet Cato den eldre, Varro, Palladius og Vegetius. Plinius den eldres Naturhistorie gir også en del informasjon, noe verkene til Vitruvius og Hyginus også gjør. Keiser Diokletians kunngjøringer gir informasjon om priser for jordbruksprodukter i den sene keisertiden. En østromersk samling på 20 bøker, Geoponica («Jordbrukssaker») gir også mye informasjon om romersk og tidlig gresk materiell.
Scheltopusik

Leveområder

Scheltopusiken holder til på tørre steder med vegetasjon, eller steiner, der den kan skjule seg. Den eter for det meste snegler, men kan også ta insekter, små pattedyr, firfisler og fugleegg. Selv blir den jaget av rovfugler, små rovpattedyr og slettsnok.
Utbredelsen strekker fra Istria i Kroatia, sørover langs Adriaterhavskysten til Albania og Hellas. Den finnes også på noen av de greske øyene,  i Bulgaria og Kaukasus. Utenfor Europa går den sør til Israel, og øst til Tadsjikistan og Kirgisistan.

Slektninger

Hvis en ser bort fra den store kroppslengden, er det lite som skiller scheltopusiken fra glasslangene (Ophisaurus). Duméril & Bibron opprettet likevel den monotypiske slekten Pseudopus for arten i 1839. Boulenger flyttet scheltopusiken til Ophisaurus i 1885, og det er dette slektsnavnet som er vanligst i eldre litteratur. Genetiske studier i vår tid har vist at scheltopusiskens aller nærmeste slektning er stålormen, Anguis fragilis, og den er derfor nå tilbake i slekten Pseudopus.
Finnmarksnøkleblom

Utseende

Rosettbladene er eggformet med langt bladskaft med vinger. Blomsterstand opp til 20 cm med 1- 6 bleklilla blomster. Melbelegg mangler helt. Blomstene er heterostyle. På tross av det vitenskapelige navnet nutans, nikker ikke blomstene i noen særlig grad.
Smalnøkleblom fins i samme område. Finmarknøkleblom kan skilles fra denne på at den ikke har mel, de lange bladskaftene og heterostyle blomster.

Utbredelse

Arten har videst utbredelse i nøkleblomslekten, fins fra Finnmark til Kamtsjatka, Alaska, Canada. Videre fins den også fra Sibir, Kina, Altaj og Himalaya
Vår underart P. n. ssp. finmarchia fins i fra Nordreisa i Troms, rundt Varangerfjorden, i Nordrussland til øst for Kvitsjøen og i Finland innerst i Bottenvika. Gjærevoll nevner at det store spranget fra Varangerfjorden til Bottenvika må skyldes landhevningen i området etter siste istid, slik at avstanden mellom vokseområdene var mindre før.
Utbredelseskart
Finnmarksnøkleblom står på Norsk rødliste for 2015.
Mitt Romney

Bakgrunn og yrkeskarrière

Han ble født i Detroit som sønn av guvernør George W. Romney og Lenore LaFount, og vokste opp i Bloomfield Hills i Michigan. Familien var medlemmer av Jesu Kristi kirke av siste dagers hellige (mormonere), og fra 1966 var Mitt Romney mormonsk misjonær i Frankrike i tredve måneder. I 1969 giftet han seg med Ann Davies, som han har fem barn med. Han har også 18 barnebarn.
Han har bachelorgrad i engelsk fra Brigham Young University fra 1971 samt kandidatutdannelse i rettsvitenskap og Master of Business Administration (MBA) fra Harvard University fra 1975.
Romney begynte sin karrière med bedriftsrådgivning, og i 1977 ble han ansatt i det multinasjonale rådgivningsselskapet Bain & Company. Han var senere selskapets administrerende direktør 1991–1992, og bidro til å redde selskapet ut av den daværende finanskrisen. I 1984 var han blant partnerne fra Bain & Company som grunnla investeringsselskapet Bain Capital, som opererte innen aktiv eierkapital og ble blant landets største og vellykkede. Romney var selskapets administrerende direktør frem til 2002, og hadde en personlig formue på anslagsvis 190–250 millioner amerikanske dollar i 2011.
I 1999 ble han sjef for organiseringen av De 19. olympiske vinterleker i Salt Lake City. På det tidspunktet truet pengemangel med å redusere planlagte utbygginger, og det hadde kommet beskyldninger om korrupsjon. Romney bidro til å redusere kostnadene, øke sponsorinntektene og styrke sikkerhetsforanstaltningene i lys av terrorangrepene den 11. september 2001 i New York City og Washington, D.C. Olympiaden endte med et overskudd på 100 millioner dollar. Han gav selv 1 million dollar til olympiaden, og donerte all lønn han mottok som sjef til veldedighet.

Politisk arbeid

Han var Det republikanske partis kandidat til Senatet fra Massachusetts i 1994, men tapte mot den sittende senatoren Edward Kennedy fra Det demokratiske parti. Romneys resultat var imidlertid det beste en republikaner noensinne hadde oppnådd i en valgduell mot Kennedy.
Romney ble valgt til guvernør i Massachusetts i 2002, men søkte ikke gjenvalg i 2006. I løpet av sin guvernørperiode sørget han for å eliminere delstatens fremtidige budsjettunderskudd på 3 milliarder dollar ved å redusere bevilgningene til høyere utdannelse, kutte støtten til byer og småbyer, øke forskjellige avgifter samt fjerne skattehull. Delstaten fikk også uventede inntekter fra økte føderale bevilgninger og skatt på kapitalavkastning. Han var med på å utvikle og innføre en helsereform som var den første i sitt slag i USA, og som sikret tilgang til helseforsikring for nesten alle innbyggere gjennom offentlig subsidiering.
Romney vant flere primærvalg foran presidentvalget i 2008, men tapte republikanernes nominasjon til John McCain. Han opprettet senere den politiske kampanjeorganisasjonen Free & Strong America PAC i Boston. I juni 2011 lanserte han sitt kandidatur foran presidentvalget i 2012, og i april 2012 hadde han vunnet nok primærvalg og delegater til å sikre seg partiets nominasjon. 
Fra 2019 representerer Romney delstaten Utah i USAs senat.
Samleboks

En samleboks er en samling av flere verk, som oftest innenfor litteratur, film og musikk, som på en eller annen måte har noe felles, det være samme forfatter/skaper eller deler av samme historie. Verkene i en samleboks kan ofte bli anskaffet separat, men det er ikke alltid tilfellet.
Lene Kongsvik Johansen

Bakgrunn og arbeid

Johansen har cand. mag.-grad med fagene nordisk, teatervitenskap og idéhistorie, samt praktisk-pedagogisk utdanning (PPU). Hun har også jobbet som norsklærer på Ullern videregående skole.
Johansen var del av komikerduoen Asbjørnsen & Joh. sammen med Hilde Louise Asbjørnsen som hun møtte i Studentteatret på Universitetet i Oslo, der begge medvirket i flere oppsetninger i 1998–2000. I en tipårsperiode fremførte de revyforestillinger med egen tekst og musikk. De begynte med Noraprisen i Oslo og Bergen i 2000/2001, fulgte opp med suksessforestillingen Nye Eventyr (2002/2003), som sørget for nominasjon til Komiprisen 2003 og deretter revyen I tykt og tynt (2004/2005). Fra sommeren 2006 var de i gang med showet Snusk, snadder og Gruff. «Enkeltindividets protestvise» fra det musikalske humorshowet Lene for President ble kåret til årets nummer under Komiprisen 2009. 
Våren 2011 gikk Johansens egen TV-serie, Kongsvik ungdomsskole, på TVNorge. Der spilte hun alle de seks hovedrollene. For innsatsen i serien vant hun prisen for årets morsomste under Komiprisen 2011. I tillegg ble hun og serien nominert til tre priser under Gullruten 2011: beste kvinnelige skuespiller, beste humorprogram og beste manus – drama.  Våren 2013 sendte TVNorge oppfølgeren, Kongsvik videregående, der noen av de samme rollefigurene var med videre og flere nye dukket opp. For denne serien ble hun kåret beste kvinnelige skuespiller under Gullruten 2013, mens serien ble nominert til beste humorprogram, og prisene beste kvinnelige artist, TV/Film/Nett og årets morsomste (Publikumsprisen) under Komiprisen 2013. Våren 2014 gikk oppfølgerserien Costa del Kongsvik på TVNorge. For serien fikk Johansen Komiprisen 2014 som årets kvinnelige TV-komiker. I tillegg ble serien kåret til årets TV-produksjon mens hun var nominert til publikumsprisen. Serien ble også kåret til beste humorprogram under Gullruten 2014 og Johansen selv vant klassen for beste manus drama og var også nominert til publikumsprisen. Høsten 2018 kom nok en oppfølger til TV-seriene, Kongsvikklinikken, og den foreløpig siste oppfølgeren, Kongsvikfamiliene, hadde premiere i 2019.
Johansen har også opptrådt i reklamefilmer og bidratt i Dagbladet Søndag.
Vik skole (Hole)

Vik skole er en barneskole i Vik i Hole kommune.
Skolen ble innviet i 1962, da de fire skolekretsene Stein, Løken, Sundvollen og Nes ble slått sammen. Skolen er tegnet av Nils Slaatta og Kjell Lund.
Rektor er Michelle Varga Weme.
Orkansesongen for Stillehavet 2008

Orkansesongen for Stillehavet 2008 betegner perioden av året hvor orkaner kan dannes i Stillehavet. Sesongen startet offisielt 15. mai 2008 i den østlige delen av Stillehavet og 1. juni 2008 i det sentrale Stillehavet, og varte frem til 30. november 2008.

Pensjonerte navn

Noen navn fra listene for 2008 kan bli pensjonert og tatt ut av bruk. Verdens meteorologiorganisasjon vil våren 2009 offentliggjøre hvilke navn som pensjoneres.
Termodynamikk

Tilstandsligninger

Et termodynamisk system kan beskrives av en eller flere tilstandsligninger. De er matematiske relasjoner som systemet alltid vil oppfylle når det er i likevekt. For eksempel gjelder for en ideell gass ved konstant temperatur at trykket og volumet er omvendt proporsjonale, PV = konstant. Dersom systemet har flere variabler, er disse bestemt av andre tilstandsligninger.

Termodynamisk likevekt

Tilstandsligningene i termodynamikken beskriver systemer i likevekt.  Dette er en idealisering fordi reelle prosesser tar tid, og for å oppnå fullstendig likevekt måtte vi ha ventet i det uendelige.  Dersom systemet skulle gått gjennom en termodynamisk prosess og hele tiden vært i likevekt, måtte prosessen ha gått uendelig sakte.  Et eksempel på dette kan være hvis vi tilfører varme til et egg ved å legge det i et vannbad med høy temperatur.  Dersom egget hele tiden hadde vært i termisk likevekt, ville det hatt lik temperatur tvers gjennom.  Men vi vet at egget vil først bli varmt ytterst, og så etterhvert innover, ellers ville det vært umulig å bløtkoke et egg.  
Hvilken betydning har det at systemene i praksis ikke oppnår likevekt?  En konsekvens er at det generelt må utføres mer arbeid for å tilføre systemet energi.  Motsatt gjelder det at hvis vi vil hente ut energi fra systemet, får vi mindre igjen for den energien systemet avgir.  Begge disse påstandene kan sannsynliggjøres ved å se på kompresjon eller ekspansjon av en gass i en sylinderformet beholder. Vi ser for oss at kompresjonen skjer ved at den ene enden av sylinderen er et stempel som kan beveges.  Dersom gassen komprimeres vil trykket først øke ved stempelet, og etterhvert i resten av sylinderen inntil likevekt er oppnådd.  Anta at prosessen skjer så raskt at systemet kommer utav likevekt.  Det vil si at stempelet må skyves mot et midlertidig trykk som er større enn likevektstrykket.  Da vil det kreve mer energi å føre inn stempelet enn hvis systemet var i likevekt.  For ekspansjon kan vi gjøre et tilsvarende resonnement.

Virkningsgraden av varmekraftmaskiner

Termodynamikken forteller oss også at ingen varmekraftmaskin kan være mer effektiv enn en innretning som benytter carnotprosessen for å utvinne mekanisk arbeid.  I den teoretiske carnotprosessen er alle stegene reversible, og dermed blir det ikke noe varmetap.  Likevel vil selv en perfekt carnotprosess alltid gi en virkningsgrad lavere en 100%.  I praksis vil det også være et varmetap som reduserer virkningsgraden ytterligere. Derfor er det ikke mulig å bygge en evighetsmaskin.  
Det som avgjør virkningsgraden er forholdet mellom lav og høy temperatur i syklusen, og en virkningsgrad på 100% hadde krevd at maskinen måtte benytte et kuldereservoar med 0 Kelvin.  Det er både praktisk og prinsipielt umulig.
Et lite stykke Norge

Et lite stykke Norge er en norsk dokumentarfilm fra 2006 som omhandler Norges involvering i internasjonale konflikter. Den er produsert for TV av Erling Borgen og ble finansiert av Norsk Filmfond, Fritt Ord, NRK og INNSIKT. Den kostet over en million kroner å lage. NRKs andel var rundt 25 prosent. Dokumentaren var omstridt og fikk mye omtale. Mye av striden kom på grunn av at NRKs beslutning om å ikke vise den.
Filmen hadde førpremiere på Frogner Kino 18. mars 2006. Den var planlagt å bli sendt på NRK (som også hadde vært med på å finansiere den). NRK nektet imidlertid da de mente Borgen hadde vært for ubalansert i sitt kildevalg. Stortingsrepresentant Ågot Valle fra SV mente avgjørelsen var et slag mot ytringsfriheten. Borgen fryktet at NRK hadde blitt utsatt for press fra Aker Kværner om å ikke vise dokumentaren. Dette siden den inneholder påstander om at Aker Kværner hadde vedlikeholdt «forskjellig type utstyr som brukes til vanntortur og lydtortur» på USAs fangeleir på Guantanamo Bay Naval Station på Cuba.
9. mai 2006 ble filmen vist på TV 2. Omtrent 301 000 personer så den.
Den fikk terningkast én av Dagbladets anmelder Astrid Meland. Hun skrev blant annet at «Filmen er så tendensiøs at den i realiteten står i veien for å avdekke det som er kritikkverdig». Melands anmeldelse ble deretter gjenstand for en omstridt kritikk fra Dagbladets sjefredaktør Helle og kommentator Elvik.
Et lite stykke Norge skulle være den første i en serie på tre dokumentarer som Borgen skulle lage for den statlige tv-kanalen NRK. Seriens samletittel var "Det uskyldige Norge". Neste dokumentar i serien skulle handle om Statoil i korrupte u-land, mens den tredje skulle granske etikken rundt statlige og kommunale innkjøp.
Shoot 'Em Up

Handling

Filmen følger Smith (Clive Owen), en omstreifende med en omfattende militær bakgrunn og en forkjærlighet for gulrøtter som kun ønsker å få være i fred. Smith blir involvert i en kompleks politisk konspirasjon når han hjelper en gravid kvinne som blir jaget av en leiemorder. Han tar barnet og drar på flukt med en ammende postituert (Monica Bellucci). Den uvanlige familien blir forfulgt av den intelligente og skruppelløse Hertz (Paul Giamatti) og hans bande av gangstere. En myriade av detaljerte skuddvekslinger og kampscener følger, hvor Smith etterhvert klarer å sette brikkene sammen for å forstå historien. En amerikansk senator som kjemper for en strengere våpenpolitikk har oppfostret babyer for å bruke benmargen fa dem til å kurere sin egen kreft. En fremtredende våpenbaron har hyret Hertz for å drepe alle babyene.
Lauksundet

Lauksundet er et sund som går mellom øyene Arnøya og Laukøya i Skjervøy kommune. I sør grenser det mot Kågsundet. På det smaleste ved Hamnnes på Laukøya er sundet 600 meter bredt. Langs det meste av sundet ligger på Arnøya bygda Lauksletta mens Nikkeby ligger i sørenden av sundet på Laukøya. På Laukøya finner vi videre nordover de fraflyttede bygdene Hamnnes, Storelva og Hellnes.
I forbindelse med initiativ for en undersjøisk tunnel under Kågsundet mellom Kågen og Arnøya, er det i planene også tatt med bru fra Hamnnes på Laukøya over til Lauksletta på Arnøya (Arnøy og Laukøyforbindelsen).